ČAROVNÉ POKUSY S VAJÍČKOM
Cieľ a zameranie aktivity:     Najlepším spôsobom ako priblížiť prírodné vedy (najmä  chémiu)  je prostredníctvom pokusov (in natura). žiak experiment vníma všetkými zmyslami, rozvíja svoje intelektuálne, senzorické i motorické schopnosti aa učivo si lepšie osvojuje a upevňuje v pamäti.  Meritom metodického listu sú " čarovné vaječné pokusy" . K pokusom s vajíčkami nepotrebujeme toho veľa, ale určite aspoň samotné vajce. Pre niekoho sa môže zdať vajce niečo obyčajné a povrchné,  je to ale veľmi dostupná, svojim spôsobom i záhadná potravina - vždy pripravená k experimentovaniu. 
Vyučovací predmet:      Chémia (medzipredmetové vzťahy s biológiou i fyzikou)

Pomôcky:  sú uvedené pri všetkých pokusoch samostatne.

Príprava:

Stavba a zloženie vajíčka:


Vaječná škrupina tvorí pevný obal vajíčka. Je tvorená z takmer 95 % uhličitanom vápenatým.  Priepustnosť škrupiny je umožnená veľkým množstvom pórov, ktoré sú v škrupine. Najväčší počet pórov sa nachádza na tupom konci vajíčka, kde je i vzduchová komôrka. Póry umožňujú ľahšie dýchanie mláďatkám pred ich vyliahnutím. Vajíčko môže obsahovať až  17 000 pórov. Na povrchu škrupiny sa nachádza kutikula, čo je hlienovitý  obal, ktorý uľahčuje prekĺznutie vajíčka pri jeho znesení sliepkou. vajce.


Žĺtok môže predstavovať približne 30 % hmotnosti vajíčka.   Žĺtok je zložený najmä z rôznych proteínov a lipidov. Je hlavnou zásobárňou živín pre vyvíjajúci sa zárodok. Žĺtková  hmota je tvorená striedajúcimi sa vrstvami tmavého a svetlého žĺtka, z nich každá je tvorená niekoľkými vrstvami. Podiel svetlého žĺtku je 2–5 % z celej  hmoty žĺtku. Odlišná farba žĺtka je spôsobená nerovnomerným ukladaním farbív a lipidov v posledných šiestich dňoch intenzívnej tvorby žĺtka vo vaječníku.  Cez deň, keď sliepky prijímajú krmivo, vznikajú tmavšie vrstvy , zatiaľ čo v noci sa vytvárajú svetlé vrstvy žĺtka. 
Veľkochovatelia sliepok radi pridávajú do krmiva sliepok prírodné farbivo ß-karotén, ktorý spôsobuje oranžovú farbu žĺtka. Spotrebitelia si potom myslia, že je sliepka pravdepodobne dobre vyživovaná, čo však môže byť omyl.  Ďalším (vierohodným) ukazovateľom kvality a čerstvosti vajec je „index žĺtka“. Je to pomer výšky a šírky žĺtka vyjadrený v percentách. Žĺtok  čerstvého vajíčka  má po „vyklepnutí“ vaječného obsahu takmer polguľovitý  tvar. Zatiaľ čo, ak je vajce  staršie, je žĺtok tenší a roztiahnutejší. Elasticita  membrány sa časom znižuje. Z tohto dôvodu majú staršie vajíčka nižší  index žĺtka. 

Bielko predstavuje asi 60 % hmotnosti vajíčka. Bielok  neobsahuje žiadny  tuk, je to v podstate vodný roztok bielkovín. Pomer medzi vodou a bielkovinami je asi 8:1. Hlavnou funkciou bielka  je vytváranie ochranného prostredia, ktoré zabraňuje poškodzovaniu  vajíčka a vyživovaniu vajíčka.   [wikipedia_ Kolumbovo_vajce]

Postup / realizácia: 
1. Pokus : Skúmame vaječnú škrupinu
Pomôcky

· zaváraninová fľaša

· zápalky

· špajdľa

· vaječná škrupina

· ocot

Postup:

Do fľaše nasyp jemne rozdrvenú suchú vaječnú škrupinu. Prilej k nej ocot a pozoruj vznikajúci plyn, ktorý dokážeš horiacou špajdľou. Reakciu môžeš urýchliť postavením fľaše do hrnca s vriacou vodou.
Vysvetlenie:

Vaječná škrupina obsahuje uhličitan vápenatý CaCO3, ktorý reaguje s octom (8% kyselina octová CH3COOH) za vzniku plynného oxidu uhličitého CO2. Horiaca špajdľa po vsunutí do fľaše  zhasne, pretože oxid uhličitý nepodporuje horenie.

Obmena:

Namiesto vaječnej škrupiny môžeš použiť očistenú a umytú slimačiu ulitu. Tá tiež obsahuje uhličitan vápenatý.

                                                                  
2. Pokus: Vznášajúce sa vajce / gumené vajce

Cieľom tohto pokusu je zbaviť vajíčko škrupiny bez toho, aby sme ju mechanicky narušili.

Pomôcky:

· zaváraninová fľaša

· surové vajce

· ocot

Postup:

Do fľaše s octom vlož vajce a pozoruj. Sleduj, k akým zmenám škrupiny dochádza. Vajce nechaj vo fľaši 2-3 dni a potom ho opatrne vyber a dôkladne popozeraj.

Vysvetlenie:

Vajce za niekoľko minút vypláva na povrch a znovu sa potopí. Na povrchu vajce začína reakcia medzi uhličitanom vápenatým CaCO3, ktorý tvorí škrupinu  a kyselinou octovou CH3COOH (ocot). Vzniká oxid uhličitý CO2, ktorého bublinky unikajú na povrchu škrupiny a zdvíhajú vajce  na hladinu. Na povrchu kvapaliny bublinky praskajú, vajce sa zasa potápa ku dnu a znovu sa zdvíha. Tento proces pokračuje, kým sa škrupina a nerozpustí. Po dvoch- troch  dňoch  je vajce potiahnuté už len pružnou blanou. 

CaCO3 + 2 CH3COOH → (CH3COO)2Ca + CO2 + H2O

 
uhličitan vápenatý + kyselina  octová → octan vápenatý + oxid uhličitý + voda

Pozn.: Je veľmi efektné "gumenné" vajce podsvietiť baterkou.

3. Pokus: Plávajúce vajíčko
V tomto pokusu si ukážeme ako donútiť čerstvé vajce, aby sa vo vode vznášalo či dokonca plávalo  na hladine vody.
Pomôcky:

· zaváraninová fľaša

· kuchynská soľ

· lyžica

· surové vajíčko

Postup:

Do fľaše  do polovice vodu a vlož do nej  vajce. Potom postupne prisypávaj soľ, až vznikne nasýtený roztok kuchynskej soli, pozoruj vajce. Prilej vodu a zase pozoruj pohyb vajca.

Vysvetlenie:

Ak vložíme vajce do vody, klesá k dnu. Keď pridávame kuchynskú soľ, stúpa k hladine, pretože vznikajúci roztok kuchynskej soli má väčšiu hustotu než voda. Ak pridáš vodu, zníži sa hustota a vajce sa znovu potopí. Veľkosť hustoty vajíčka je v intervale medzi hustotou sladkej a slanej vody. Nasýtený roztok je taký roztok, ktorý už nie je schopný rozpustiť ďalšiu látku pri danej teplote.
Zaujímavosť:

Mŕtve more je známe tým, že má najvyššiu salinitu, to znamená, že obsahuje veľké množstvo rozpustených solí, uvádza sa : v 1 000 g vody je obsiahnuté až 337 g solí. Predmety sú tu nadnášané, preto môžete ležať na hladine more a ešte pri tom čítať noviny. Jeho salinita dosahuje 33,7 %, čím sa zaraďuje  medzi najslanšie  jazerá na svete.

 4. Pokus: Je vajíčko čerstvé

Je vajíčko čerstvé? Väčšina z nás si niekedy položila  otázku, či je vajíčko  úplne  čerstvé. Niektorí ľudia  sa spoliehajú na okrídlené „vajce... ako od babičky“. Iným ľuďom stačí v obchode vajcia  kúpiť na základe reklamného letáku  spokojnej sliepky na zelenej lúke. Či je ale vajce skutočne čerstvé – to si môžeme  zistiť sami jednoduchým experimentom.
Postup:

Do širokej fľaše  naplnenej vodou ponoríme vajíčko. Podľa polohy vajíčka vieme určiť jeho vek. Vek vajíčka do tridsiatich dní vieme určiť podľa odhadu uhla, ktorý zviera pozdĺžna os vajíčka s dnom nádoby.

Vysvetlenie:

Pozdĺžna os čerstvého vajíčka leží vodorovne s dnom nádoby. Staré vajce leží na dne pod určitým uhlom (30 dní staré vajce stojí na špičke), preto môžeme určiť jeho vek z uhla, ktorý zviera os vajíčka s dnom. Skazené vajce leží čiastočne pod hladinou. 

Keď vajíčko starne, vyparuje sa voda, ktorá je  v jeho bielku. Z toho dôvodu sa zväčšuje vzduchová bublina v širšej špičke vajíčka. S raastúcou vzduchovou bublinou sa zásadne mení i hustota vajec (hustota vzduchu je 1000x menšia než vody) a vajce začína meniť svoju polohu.

Pozn.: So starším vajíčkom manipulujeme veľmi opatrne - riziko salmonelózy.

· Ako postaviť vajíčko na jeho širšom konci?

Pokiaľ budeme veľmi šikovní a použijeme tajnú prísadu, môžeme zaskočiť týmto ľahkým pokusom ostatných. Na stole si pripravíme malú kôpku soli a umiestnime na ňu opatrne vajíčko, aby stálo. Potom opatrne soľ odfúkneme. Pár zrniečok, ktoré držia vajíčko, pod ním celkom nepozorovane zostane, a tak to potom vyzerá, že vajíčko stojí samo.
5. Pokus: Ako dostať uvarené a ošúpané vajíčko hrdlom fľaše?
Postup:

Zapálený prúžok papiera vhodíme do fľaše. Vajce položíme špičkou do jeho otvoru a počkáme, až papier dohorí. Vajce sa potom vtiahne do fľaše "samo". Je vhodné mať vajce varené asi 5 minút, ktoré je ešte dosť elastické. Vajce varené menej ako 5 minút by naopak bolo príliš mäkké a pravdepodobne by sa roztrhlo. Hrdlo fľaše má mať priemer asi 2/3 priemeru vajca. Osvedčili sa  sklenené fľaše od kečupu. Horiaci papier ohrieva vzduch vo fľaši, ktorý sa rozpína, a uniká medzi stenou fľaše a ľahko položeným vajcom von. Vajce funguje ako zátka. Okrem toho vzniká pri horení vodná para a oxid uhličitý. Vodná para kondenzuje pri styku so stenami fľaše, oxid uhličitý sa rozpúšťa vo vzniknutej vode. Keď prúžok papiera prestane vo fľaši horieť, ochladí sa zvyšný vzduch vo fľaši, vznikne podtlak a vajce je konečne vtiahnuté dovnútra.

Vysvetlenie:

Horiaci papier ohrieva vzduch vo fľaši, ktorý sa rozpína, a uniká medzi stenou fľaše a ľahko položeným vajcom von. Vajce funguje ako zátka. Okrem toho vzniká pri horení vodná para a oxid uhličitý. Vodná para kondenzuje pri styku so stenami fľaše, oxid uhličitý sa rozpúšťa vo vzniknutej vode. Keď prúžok papiera prestane vo fľaši horieť, ochladí sa zvyšný vzduch vo fľaši, vznikne podtlak a vajce je konečne vtiahnuté dovnútra.

Pozn.: Keď sa pokus nepodarí , tak fľašu pred ďalším pokusom ochlaďte, napr. opláchnite studenou vodou. Vajce môžete ľahko dostať späť, keď fľašu otočíme hore dnom a prudko do nej fúkneme. Pri oddialení fľaše od úst vajíčko vypadne. Vo fľaši nastal pretlak, ktorý vytlačil vajíčko von.

Zhrnutie: 

Aby priebeh pokusov bol bezpečný, je nutné byť dobre teoreticky pripravený a dodržiavať  bezpečnostné pravidlá. V priebehu pokusov nastávajú i nepredvídateľné situácie. Je treba zdôrazniť, že akúkoľvek zodpovednosť za dieťa vždy nesie rodič, prípadne pedagóg. Mladý vedátor by pri prvých experimentoch mal počítať s  čo možno  najväčšou opatrnosťou:  
· ocot - 8% roztok kyseliny octovej : Dráždivý (Xi),  R36/38      
· integrovaný záchranný systém: 112

· národné toxikologické informačné  centrum: +421 2 54 774 166
 Okrem motivačnej zložky majú pokusy s vajíčkami za cieľ "pochopiť a zatraktívniť chémiu v bežnom živote". Nespornou výhodou pokusov s vajíčkami je ich ľahká dostupnosť a takmer žiadne špeciálne pomôcky, ktoré by mohli predstavovať bariéru medzi domácimi pokusmi a vybaveným laboratóriom. 
Vypracovala : RNDr. Martina MAJIRSKÁ, Gymnázium a ZŠ sv. Mikuláša, Duklianska 16, Prešov

